Dagen før Venstres landsmøde, der skal afholdes i Herning Kongrescenter i weekenden, har udlændingeminister Inger Støjberg taget fat på debatten om, hvem der skal være den næste formand i partiet efter statsminister Lars Løkke Rasmussen.

Over for Jyllands-Posten slår hun fast, at hun i hvert fald ikke er interesseret i en rolle som næstformand i partiet.

Men samtidig er hun ikke afvisende overfor, at hun selv vil tage kampen op som modkandidat mod Kristian Jensen (V), der ellers har haft en stærk position i Venstre som den mulige arvtager til formandsposten.

- Jeg synes, det er svært at læse det som andet, end at hun meget kraftigt overvejer selv at melde sig som formandskandidat, og det har hun ikke gjort så tydeligt før, siger DR's politiske korrespondent, Christine Cordsen.

Støjberg har dog ikke gjort endeligt op med sig selv, om hun vil melde sig som kandidat:

- Hvis man vil være formand for Venstre, skal man have evnen, lysten og viljen. Og der er ingen som helst tvivl om, at jeg ved med mig selv, at jeg ikke er sådan en, der blæser omkuld, hvis det blæser. Så jeg har viljen. Men evnen og lysten har jeg ikke gjort op med mig selv, om jeg har, siger hun til Jyllands-Posten.

Tidligere på ugen kom hun med en lignende udtalelse til den politiske hjemmeside Altinget.dk.

Direkte adspurgt, om hun mener, at Kristian Jensen skal være den næste formand svarer hun, at ‘den, som bliver valgt til at være formand for Venstre, skal være formand for Venstre.’

Læs også : Her er de opgør, du skal holde øje med

Sætter spørgsmålstegn ved kronprins

DR’s politiske korrespondent Christine Cordsen tolker Inger Støjbergs udtalelser som et tegn på, at politikeren har klare overvejelser om at stille op som kandidat til formandsposten.

- I Venstre har man længe haft en forestilling om, at Kristian Jensen var kronprinsen, og at han ville blive den næste formand uden modkandidater. Det sætter Støjberg store spørgsmålstegn ved nu, siger Christine Cordsen.

Den politiske analytiker mener desuden, at Inger Støjberg lufter ideen nu for at teste reaktionerne i baglandet.